b'\n_START_ARTICLE_\nEdmundas Kazimieras Zavadskas\n_START_SECTION_\nBiografija\n_START_PARAGRAPH_\nMok\xc4\x97si Rim\xc5\xa1\xc4\x97s vid. mokykloje, Vorkutos rusi\xc5\xa1kose mokyklose. Nuo V iki IX klas\xc4\x97s\xc2\xa0\xe2\x80\x93 vakarin\xc4\x97se. Tik paskutin\xc4\x99 klas\xc4\x99 baig\xc4\x97 D\xc5\xabk\xc5\xa1to dienin\xc4\x97je vidurin\xc4\x97je mokykloje. Dirbo Gubavos a\xc5\xa1tuonmet\xc4\x97je mokykloje matematikos mokytoju ir kartu studijavo Kauno Politechnikos instituto neakivaizdiniame skyriuje. 1963\xc2\xa0m. prad\xc4\x97jo studijuoti statyb\xc4\x85 KPI Vilniaus filiale. Baig\xc4\x99s institut\xc4\x85 1968\xc2\xa0m. dirbo KPI Statybini\xc5\xb3 konstrukcij\xc5\xb3 katedros vyr. laborantu, v\xc4\x97liau\xc2\xa0\xe2\x80\x93 Mechanikos katedros laboratorijos ved\xc4\x97ju. 1969\xc2\xa0m. KPI Vilniaus filial\xc4\x85 pertvarkius \xc4\xaf Vilniaus in\xc5\xbeinerin\xc4\xaf statybos institut\xc4\x85 \xc4\xafstojo \xc4\xaf \xc5\xa1io instituto aspirant\xc5\xabr\xc4\x85. 1973\xc2\xa0m. apgyn\xc4\x97 daktaro disertacij\xc4\x85. 1987\xc2\xa0m. Maskvos in\xc5\xbeineriniame statybos institute apgyn\xc4\x97 habilitacin\xc4\xaf darb\xc4\x85 \xe2\x80\x9eTechnologini\xc5\xb3 statybos proces\xc5\xb3 daugiatiksl\xc4\x97 selektonovacija\xe2\x80\x9c. 1989\xc2\xa0m. jam suteiktas mokslinis profesoriaus vardas._NEWLINE_Nuo 1973\xc2\xa0m.\xc2\xa0\xe2\x80\x93 VISI Statybos darb\xc5\xb3 technologijos katedros asistentas, 1974\xc2\xa0m.\xc2\xa0\xe2\x80\x93 vyr. d\xc4\x97stytojas, 1978\xc2\xa0m.\xc2\xa0\xe2\x80\x93 docentas, 1987\xe2\x80\x931990\xc2\xa0m.\xc2\xa0\xe2\x80\x93 \xc5\xa1ios katedros ved\xc4\x97jas. 1990\xc2\xa0m. i\xc5\xa1rinktas Vilniaus in\xc5\xbeinerinio statybos instituto rektoriumi. Jo iniciatyva, vykdant rinkim\xc5\xb3 program\xc4\x85, VISI buvo reorganizuotas \xc4\xaf Vilniaus Technikos universitet\xc4\x85._NEWLINE_1991\xc2\xa0m. i\xc5\xa1rinktas Lietuvos moksl\xc5\xb3 akademijos nariu ekspertu, o 1992\xc2\xa0m.\xc2\xa0\xe2\x80\x93 Ukrainos technologin\xc4\x97s kibernetikos akademijos tikruoju nariu akademiku, 1994\xc2\xa0m.\xc2\xa0\xe2\x80\x93 Lietuvos moksl\xc5\xb3 akademijos nariu korespondentu, 1996\xc2\xa0m.\xc2\xa0\xe2\x80\x93 Rusijos Architekt\xc5\xabros ir statybos akademijos u\xc5\xbesienio nariu.\n_START_SECTION_\nMokslin\xc4\x97 veikla\n_START_PARAGRAPH_\nPara\xc5\xa1\xc4\x97 daugiau kaip 250 mokslini\xc5\xb3 statybos in\xc5\xbeinerijos straipsni\xc5\xb3 bei daugiau nei 70 straipsni\xc5\xb3, kuriuose gvildenamos auk\xc5\xa1t\xc5\xb3j\xc5\xb3 mokykl\xc5\xb3 problemos. Daugiau nei 50-ties knyg\xc5\xb3 lietuvi\xc5\xb3, rus\xc5\xb3, vokie\xc4\x8di\xc5\xb3, angl\xc5\xb3 kalbomis autorius ir bendraautoris. \xc4\xaevairi\xc5\xb3 \xc4\xafmoni\xc5\xb3, mokslo institut\xc5\xb3 u\xc5\xbesakymu atliko per 40 tiriam\xc5\xb3j\xc5\xb3 mokslo darb\xc5\xb3. Pagrindin\xc4\x97 profesoriaus mokslini\xc5\xb3 interes\xc5\xb3 sritis \xe2\x80\x93 pastat\xc5\xb3 gyvavimo ciklas, sprendim\xc5\xb3 paramos sistemos, daugiakriteriniai optimizavimo metodai statybos technologijoje ir vadyboje. Profesoriaus parengti 31 statybos moksl\xc5\xb3 ir 2 in\xc5\xbeinerin\xc4\x97s informatikos daktarai ir 4 profesoriais tap\xc4\x99 jo aukl\xc4\x97tiniai sudaro \xc5\xa1iandieninio lietuvi\xc5\xb3 statybos in\xc5\xbeinieri\xc5\xb3 mokslinio ir k\xc5\xabrybinio potencialo branduol\xc4\xaf. Vilniaus Gedimino technikos universiteto (VGTU) ir Lietuvos moksl\xc5\xb3 akademijos mokslo \xc5\xbeurnalo \xe2\x80\x9eJournal of Civil Engineering and Management\xe2\x80\x9c, VGTU mokslo \xc5\xbeurnalo \xe2\x80\x9eTechnological and Economic Development of Economy\xe2\x80\x9c vyriausiasis redaktorius.'